Brøndby Strand Skole er den eneste folkeskole i postnummeret 2660. I dag er 40 procent af eleverne etnisk danske, mens 60 procent af dem har indvandrerbaggrund.

- Selvfølgelig kan man godt se, at farven på børnene er mørkere end andre steder, men jeg ser det ikke som et problem, siger Bitten Skotte.

Brøndby Strand Størstedelen af 2660 Brøndby Strand består af Brøndby Strand Parkerne, som er almennyttige lejeboliger. I Brøndby Strand Parkerne bor 7.500 mennesker fra mere end 80 lande. Boligforeningernes hjemmesider findes på 100 forskellige sprog. Uddannelsesniveauet er lavere, arbejdsløsheden er højere, og politiet rejser flere sigtelser her end i resten af Brøndby Kommune. Brøndby Strand Parkerne er ikke på ghetto-listen. Kilde: Netværkskontoret i Brøndby Strand

Hvor meget har du med forældrene at gøre til de børn, der har indvandrerbaggrund?

- Her er man nødt til at være sammen på tværs af nationaliteter. Vi ses til fester og forældremøder. Men så snart du kommer hjem, mødes man mest med dem, man kender, og ens egen nationalitet.

Siden Bitten Skotte flyttede til Brøndby Strand for 21 år siden, har hun boet på samme etage som en tyrkisk familie.

- Mine drenge har selvfølgelig leget med de drenge, der boede derinde, som var på samme alder. Men det er jo ikke sådan, at man har sagt: Kom lige ind til en kop kaffe.

- Jeg tror, at man holder sig meget inden for den kultur, man selv kommer fra.

I SFO’en

Efter skole går mange af børnene i Brøndby Strand i skolefritidsordning. Det gælder også Zainab Ali Zadas 9-årige datter Laila og den 5-årige søn, Mahdi.

- Kan du krydse dig ud, skat, spørger Zainab Ali Zada sin søn, da hun henter ham.

I Mahdis klasse er der flere med anden etnisk baggrund end dansk, og det gør Zainab Ali Zada bekymret for, om Mahdi bliver god nok til det danske sprog:

- Mahdi lærer forkert udtale.

Hvorfor skifter du så ikke skole?

- Det er en god skole, og vi har fokus på sproget derhjemme. Og Mahdi får ekstra danskundervisning om søndagen, forklarer hun.